b'\n_START_ARTICLE_\nSandokan, tigrul Malaeziei\n_START_SECTION_\nEpisodul 1\n_START_PARAGRAPH_\n\xe2\x80\x9eRajahul Alb din Sarawak\xe2\x80\x9d Sir James Brooke, supranumit \xe2\x80\x9eexterminatorul de pira\xc8\x9bi\xe2\x80\x9d, a devenit foarte puternic \xc8\x99i a reu\xc8\x99it s\xc4\x83 creeze un regat independent al patriei sale, Marea Britanie. Unicul s\xc4\x83u obstacol este numai Sandokan, un prin\xc8\x9b malaezian de s\xc3\xa2nge regal supranumit \xe2\x80\x9eTigrul Malaeziei\xe2\x80\x9d. Brooke, cu ajutorul colonelului Sir William Fitzgerald, aflat \xc3\xaen misiune \xc3\xaen numele reginei Victoria, precum \xc8\x99i al unui \xe2\x80\x9etigru\xe2\x80\x9d v\xc3\xa2ndut pe nume Koa, atac\xc4\x83 nava piratului \xc8\x99i-i ucide echipajul.\n_START_SECTION_\nEpisodul 2\n_START_PARAGRAPH_\nSandokan a supravie\xc8\x9buit printr-un miracol \xc8\x99i a fost adus de valurile m\xc4\x83rii pe plaja din Labuan, unde a fost salvat de servitorii lordului Guillonk, conduc\xc4\x83torul Companiei Indiilor Orientale. Piratul se preface a fi un prin\xc8\x9b din Borneo pentru a nu fi ucis de britanici. \xc3\x8en acest fel intr\xc4\x83 \xc3\xaen gra\xc8\x9biile lordului Guillonk \xc8\x99i \xc3\xaen acela\xc8\x99i timp se \xc3\xaendr\xc4\x83goste\xc8\x99te de nepoata acestuia, Marianna, supranumit\xc4\x83 \xe2\x80\x9ePerla din Labuan\xe2\x80\x9d. Cu ocazia zilei de na\xc8\x99tere a nepoatei sale, Lordul Guillonk organizeaz\xc4\x83 o v\xc3\xa2n\xc4\x83toare de tigri. Sandokan decide s\xc4\x83 omoare tigrul \xc8\x99i s\xc4\x83-i dedice prada Mariannei, a\xc8\x99a cum se proceda \xc3\xaen Malaezia pentru a-i declara dragoste unei femei.\n_START_SECTION_\nEpisodul 3\n_START_PARAGRAPH_\nSandokan ucide tigrul, dar este descoperit \xc8\x99i for\xc8\x9bat s\xc4\x83 fug\xc4\x83. El este ajutat de v\xc3\xa2n\xc4\x83torul bengalez Tremal-Naik \xc8\x99i apoi de Daro, servitorul \xe2\x80\x9esurd \xc8\x99i mut\xe2\x80\x9d, care \xc3\xaei salvase via\xc8\x9ba \xc3\xaen Labuan. Daro \xc3\xael conduce pe Sandokan \xc3\xaen satul s\xc4\x83u, iar \xe2\x80\x9eTigrul Malaeziei\xe2\x80\x9d afl\xc4\x83 c\xc4\x83 ni\xc8\x99te \xc3\xaenso\xc8\x9bitori i-au sosit \xc3\xaen ajutor, printre care \xc8\x99i camaradul s\xc4\x83u Yanez de Gomera. Sandokan o convinge pe Marianna s\xc4\x83-l urmeze \xc3\xaen Mompracem, dar pe drum spre insul\xc4\x83 sunt surprin\xc8\x99i de un cruci\xc8\x99\xc4\x83tor englezesc. Pentru a o salva pe Marianna, Sandokan este for\xc8\x9bat s\xc4\x83 se predea.\n_START_SECTION_\nEpisodul 4\n_START_PARAGRAPH_\nCorabia lui Sandokan este capturat\xc4\x83 de cruci\xc8\x99\xc4\x83torul englez, iar piratul afl\xc4\x83 c\xc4\x83 la bordul navei se afl\xc4\x83 inamicul s\xc4\x83u, James Brooke. Pentru a sc\xc4\x83pa de sp\xc3\xa2nzur\xc4\x83toare, Sandokan bea o otrav\xc4\x83 care cauzeaz\xc4\x83 o moarte aparent\xc4\x83, simptomele dur\xc3\xa2nd numai trei ore. Dup\xc4\x83 ce este aruncat \xc3\xaen mare, piratul se treze\xc8\x99te la via\xc8\x9b\xc4\x83 \xc8\x99i este salvat din fericire de corabia lui Yanez care pornise \xc3\xaen urm\xc4\x83rirea cruci\xc8\x99\xc4\x83torului englez. Yanez este trimis \xc3\xaen Labuan deghizat ca Sir Anthony Walker, un om de afaceri sco\xc8\x9bian, pentru a o avertiza pe Marianna, ce urma s\xc4\x83 plece \xc3\xaen Anglia, c\xc4\x83 Sandokan este \xc3\xaenc\xc4\x83 \xc3\xaen via\xc8\x9b\xc4\x83. Piratul portughez este totu\xc8\x99i descoperit de Brooke.\n_START_SECTION_\nEpisodul 5\n_START_PARAGRAPH_\nSandokan organizeaz\xc4\x83 o ambuscad\xc4\x83 asupra escortei Mariannei \xc8\x99i reu\xc8\x99e\xc8\x99te s\xc4\x83 o elibereze pe aceasta \xc3\xaenainte de a ajunge la punctul de \xc3\xaembarcare. \xc3\x8en timpul luptelor, Sandokan \xc8\x99i oamenii lui \xc3\xaei ucid pe Sir William Fitzgerald \xc8\x99i pe solda\xc8\x9bii din escort\xc4\x83 \xc8\x99i apoi neutralizeaz\xc4\x83 atacul urm\xc4\x83tor al lui James Brooke, lu\xc3\xa2ndu-l prizonier pe acesta. Are loc un schimb de prizonieri, Brooke fiind cedat britanicilor \xc3\xaen locul lui Yanez. Acesta din urm\xc4\x83 celebreaz\xc4\x83 pe corabie c\xc4\x83s\xc4\x83toria lui Sandokan cu Marianna. Trece un an, iar, dup\xc4\x83 o perioad\xc4\x83 de lini\xc8\x99te \xc8\x99i \xc3\xaenflorire a Mompracemului, pe insul\xc4\x83 se r\xc4\x83sp\xc3\xa2nde\xc8\x99te holera, adus\xc4\x83 de Batu, rajahul din Mati, aflat \xc3\xaen slujba lui Brooke.\n_START_SECTION_\nEpisodul 6\n_START_PARAGRAPH_\n\xc3\x8en urma epidemiei de holer\xc4\x83, popula\xc8\x9bia din Mompracem este mult redus\xc4\x83 numeric. Profit\xc3\xa2nd de aceast\xc4\x83 situa\xc8\x9bie, Brooke atac\xc4\x83 insula cu solda\xc8\x9bii s\xc4\x83i \xc8\x99i reu\xc8\x99e\xc8\x99te s\xc4\x83 o cucereasc\xc4\x83. Sandokan, Yanez, Marianna \xc8\x99i un grup de oameni loiali \xc3\xaencearc\xc4\x83 s\xc4\x83 scape, dar \xc3\xaen timpul fugii Marianna este r\xc4\x83nit\xc4\x83 de un glon\xc8\x9b \xc3\xaen abdomen \xc8\x99i moare dup\xc4\x83 scurt timp. Grupul supravie\xc8\x9buitor p\xc4\x83r\xc4\x83se\xc8\x99te insula cu o barc\xc4\x83 de pescuit \xc8\x99i navigheaz\xc4\x83 pe mare. Dup\xc4\x83 c\xc3\xa2teva zile, Sandokan \xc8\x99i \xc3\xaenso\xc8\x9bitorii s\xc4\x83i sunt g\xc4\x83si\xc8\x9bi de o nav\xc4\x83 condus\xc4\x83 de c\xc3\xa2\xc8\x9biva malayezieni hot\xc4\x83r\xc3\xa2\xc8\x9bi s\xc4\x83 li se al\xc4\x83ture, s\xc4\x83 se opun\xc4\x83 invaziei conduse de Brooke \xc8\x99i s\xc4\x83 continue lupta \xc3\xaempotriva Angliei. Sandokan g\xc4\x83se\xc8\x99te astfel puterea de a continua r\xc4\x83zboiul de eliberare.\n_START_SECTION_\nProduc\xc8\x9bie\n_START_PARAGRAPH_\nIdeea ini\xc8\x9bial\xc4\x83 a regizorului Sergio Sollima a fost s\xc4\x83 fac\xc4\x83 nu o miniserie de televiziune, ci mai degrab\xc4\x83 un film. Sollima a contactat diferi\xc8\x9bi actori din Asia pentru rolul Sandokan \xc8\x99i l-a abordat \xc8\x99i pe Toshiro Mifune, actor foarte cunoscut \xc3\xaen acea epoc\xc4\x83. Sollima a vrut s\xc4\x83 fac\xc4\x83, de fapt, un film foarte realist \xc8\x99i a sus\xc8\x9binut c\xc4\x83 Mifune era interpretul perfect al Tigrului Malaeziei. Cu toate acestea, proiectul a fost rapid abandonat._NEWLINE_C\xc3\xa2\xc8\x9biva ani mai t\xc3\xa2rziu, cu ocazia montajului filmului Il diavolo nel cervello, RAI i-a contactat pe Tullio Kezich \xc8\x99i pe Sollima cu scopul de a realiza un miniserial despre Sandokan. Regia filmului i-a fost propus\xc4\x83 \xc8\x99i lui Sergio Leone, dar acesta a refuzat. _NEWLINE_Kabir Bedi, actor necunoscut la acel moment, s-a prezentat a venit la o audi\xc8\x9bie pentru rolul lui Tremal-Naik. \xc3\x8en ciuda fizicului \xe2\x80\x9egr\xc4\x83su\xc8\x9b\xe2\x80\x9d, produc\xc4\x83torii l-au ales pe Bedi pentru rolul protagonistului Sandokan. Actorul a fost, prin urmare, obligat s\xc4\x83 se antreneze puternic \xc8\x99i a \xc3\xaenv\xc4\x83\xc8\x9bat s\xc4\x83 c\xc4\x83l\xc4\x83reasc\xc4\x83 cai \xc8\x99i s\xc4\x83 \xc3\xaenoate. Pentru rolul Marianna, Sollima a vrut-o mult pe actri\xc8\x9ba francez\xc4\x83 Carole Andr\xc3\xa9, opun\xc3\xa2ndu-se produc\xc4\x83torilor care preferau \xc3\xaen schimb o actri\xc8\x9b\xc4\x83 italian\xc4\x83. Kumar Ganesh, interpretul lui Tremal-Naik, a fost angajat de produc\xc4\x83tori \xc3\xaentr-un hotel din Madras, unde lucra pe post de chelner. Adolfo Celi \xc8\x99i Philippe Leroy, \xc3\xaen schimb, au fost considera\xc8\x9bi perfec\xc8\x9bi pentru rolurile lui James Brooke \xc8\x99i Yanez de Gomera \xc8\x99i au fost angaja\xc8\x9bi aproape imediat de c\xc4\x83tre Sollima, deoarece acesta din urm\xc4\x83 \xc3\xaei considera \xe2\x80\x9edoi aventurieri autentici\xe2\x80\x9d._NEWLINE_Serialul a fost filmat \xc3\xaen India, Malaezia \xc8\x99i Thailanda \xc8\x99i a fost un produs comun al televiziunii italiene (RAI), germane (Bavaria Film) \xc8\x99i franceze (O. R. T. F.).\n_START_SECTION_\nColoan\xc4\x83 sonor\xc4\x83\n_START_PARAGRAPH_\nColoana sonor\xc4\x83 a filmului este compus\xc4\x83 de Guido \xc8\x99i Maurizio De Angelis._NEWLINE_Albumul Sandokan a fost lansat \xc3\xaen format LP \xc3\xaen 1976.\n_START_SECTION_\nCritic\xc4\x83 \xc8\x99i audien\xc8\x9b\xc4\x83\n_START_PARAGRAPH_\nSerialul, \xc3\xaemp\xc4\x83r\xc8\x9bit \xc3\xaen \xc8\x99ase episoade de aproximativ 60 de minute, a fost difuzat pentru prima dat\xc4\x83 \xc3\xaen Italia pe postul RAI Uno din 6 ianuarie \xc8\x99i p\xc3\xa2n\xc4\x83 \xc3\xaen 8 februarie 1976, av\xc3\xa2nd o audien\xc8\x9b\xc4\x83 de 27 de milioane de telespectatori. Sandokan a stabilit un record absolut, ajung\xc3\xa2nd la o cot\xc4\x83 care, p\xc3\xa2n\xc4\x83 atunci, nu a fost \xc3\xaenc\xc4\x83 atins\xc4\x83 \xc3\xaen Italia de niciun program de televiziune. _NEWLINE_\xc3\x8en ciuda marelui succes la public, Sandokan a fost \xc3\xaent\xc3\xa2mpinat cu \xe2\x80\x9er\xc4\x83ceal\xc4\x83\xe2\x80\x9d de c\xc4\x83tre criticii italieni care au afirmat c\xc4\x83 proiectul a fost doar o \xe2\x80\x9eopera\xc8\x9biune cultural\xc4\x83 prosteasc\xc4\x83 \xc8\x99i inutil\xc4\x83 de a re\xc3\xaenvia un roman ridicol la televiziune\xe2\x80\x9d. _NEWLINE_Publicul a salutat \xc3\xaens\xc4\x83 filmul, care \xc3\xaen cur\xc3\xa2nd a devenit un cult pentru mul\xc8\x9bi tineri italieni \xc8\x99i au \xc3\xaenceput s\xc4\x83 se v\xc3\xa2nd\xc4\x83 tricouri, costume de carnaval, juc\xc4\x83rii, album cu figurine autocolante \xc8\x99i multe altele. Kabir Bedi, care era la acel moment un actor necunoscut, a devenit dup\xc4\x83 Sandokan o persoan\xc4\x83 aproape venerat\xc4\x83 de c\xc4\x83tre o mul\xc8\x9bime de tineri._NEWLINE_ _NEWLINE_Acela\xc8\x99i actor a declarat \xc3\xaentr-un interviu:_NEWLINE_\xe2\x80\x9e(...) \xc3\xaentotdeauna am considerat succesul lui Sandokan ca cea mai mare avere a mea. Pentru c\xc4\x83 el este cel care m-a f\xc4\x83cut ceea ce fiecare actor viseaz\xc4\x83 s\xc4\x83 fie: de neuitat\xe2\x80\x9d\n_START_SECTION_\nContinuare \xc8\x99i proiecte derivate\n_START_PARAGRAPH_\nSuccesul lui Sandokan i-a convins pe produc\xc4\x83tori \xc8\x99i pe regizorul Sergio Sollima s\xc4\x83 realizeze o continuare intitulat\xc4\x83 La tigre \xc3\xa8 ancora viva: Sandokan alla riscossa!. Sollima a decis apoi s\xc4\x83 nu mai realizeze o continuare, ci s\xc4\x83 adapteze pentru cinema un alt roman de Emilio Salgari, Il corsaro nero. Sollima a realizat filmul Il corsaro nero, relu\xc3\xa2nd perechea Kabir Bedi - Carole Andr\xc3\xa9, de data aceasta \xc3\xaen rolul Corsarului Negru \xc8\x99i al Honoratei Van Guld._NEWLINE_Succesul a determinat postul RAI s\xc4\x83 proiecteze \xc8\x99i un serial de desene animate intitulat Sandokan - La tigre della Malesia._NEWLINE_\xc3\x8en 1993 Sollima a prezentat proiectul unei continu\xc4\x83ri ulterioare a filmului (de data aceasta cu personajul Tremal Naik) mai \xc3\xaent\xc3\xa2i la RAI \xc8\x99i apoi la Festivalul de la Cannes, dar, ca urmare a schimb\xc4\x83rii conducerii postului RAI, proiectul a e\xc8\x99uat. Mai t\xc3\xa2rziu, Canale 5 a reluat proiectul lui Sollima \xc8\x99i i-a \xc3\xaencredin\xc8\x9bat lui Enzo G. Castellari regia filmului Il ritorno di Sandokan, care nu trebuie s\xc4\x83 fie considerat\xc4\x83 drept continuare a filmului La tigre \xc3\xa8 ancora viva: Sandokan alla riscossa!_NEWLINE_Sollima a regizat mai apoi filmul Il figlio di Sandokan, tot cu Kabir Bedi.'